[Video] Lokprent vir fliek oor Anglo-BoereoorlogStian Bam vertolk die hoofrol in die nuwe fliek Modder en Bloed wat in April 2016 op die silwerskerm sal wees. Foto: Jacques ‘Jay’ Loots/Keyart.co.za Die amptelike lokprent vir die fliek Modder en bloed is pas bekendgestel. Dié fliek vertel die verhaal van Willem Morkel nadat sy vrou en kind in die Anglo-Boereoorlog in 1901 vermoor is. Ná die dood van sy vrou en kind word Morkel (Stian Bam) verban na St. Helena waar hy saam met ander krygsgevangenes aangehou word. Tydens die gevangenskap is daar geen genade vir hulle nie en leef hulle in haglike omstandighede. Hoewel elke dag ’n stryd om oorlewing is, moedig dit kameraadskap onder die gevangenes aan en word hulle so heg soos ’n familie. In die fliek is kolonel Swannell (Grant Swanby), ’n man met ’n diepgewortelde haat vir die Afrikaner, in beheer van die konsentrasiekamp. Dit is teen hom wat Morkel ’n uitdaging aanvaar wat lei tot die belangrikste stryd van die Boere se lewe. “Morkel is ŉ natuurlike leier en iemand wat vreeslik strategies dink. Maar hy was ook ŉ goeie boer en ŉ gewone mens, en vandaar het sy natuurlike instink om die leier te wees, selfs onder druk, hom ŉ simbool van die Afrikaner gemaak het,” vertel Stian Bam oor sy karakter. Akteurs soos Deon Lotz, Edwin van der Walt, Albert Maritz, Altus Theart, Jacques Bessenger, Bok van Blerk, Michael Richard en David Louw maak ook hul verskyning in die prent. Britse akteurs soos Charlotte Salt (Katherine Sterndale), Patrick Connolly, Nick Cornwall en Josh Myers is ook in die fliek te sien.